इंदिरा एक मेहनती औरत थीं | बचपन से ही घर का सारा कामकाज सँभालने में निपुण थीं | इंदिरा के पिता की बहुत सारी भेड़ बकरियां थीं जिनसे इंदिरा को बहुत प्यार था | इंदिरा जहाँ कहीं भी जाती छोटे-छोटे मेमने उसके पीछे-पीछे दौड़ते | वे जानते थे कि वह उन्हें प्यार करेगी और उनकी गर्दन में हाथ फेरेगी तथा खाने को भी कुछ न कुछ जरूर देगी | घर के अन्य सदस्यों की अपेक्षा इंदिरा को पशु-पक्षियों से ज्यादा लगाव था | इंदिरा के परिवार में उसके पिता, अम्मा तथा दो बहनें और दो भाई थे | इंदिरा अपने भाई बहनों में सबसे बड़ी थी | इंदिरा के पिता के पास भेड़-बकरियों के अलावा दो गाय तथा एक जोड़ी बैल भी थे | उसके पिता दिन भर पशुओं के साथ बण (जंगल) में रहते थे | खुद से भी ज्यादा उन्हें पशुओं की चिंता रहती थी कि कहीं वे भूखे न रह जायें इसलिए वह उन्हें देर शाम तक जंगल में चराते रहते | जैसे ही शाम होने लगती इंदिरा अपने पिता जी की मदद के लिए आधे रास्ते में पहुँच जाती थी | इंदिरा के पिता नैनसुख के पास सौ से भी अधिक भेड़-बकरियां थी और जब भी वे उन्हें जंगल ले जाते या जब घर वापिस लाते तो उनकी गिनती किया करते थे | इस काम में भी इंदिरा उनकी बहुत मदद करती थी | नैनसुख के घर पहुँचते ही उसकी पत्नी गरमा गje दूध और रोटियां परोस देती थी | पूरे दिन की थकान के बावजूद भी आराम करने की बजाय वह घर के अन्य कामों में लग जाता था | सर्दियों की लम्बी रातों में नैनसुख, उसकी पत्नी सरनू तथा बेटी इंदिरा ऊन कातने का काम करते थे | प्रात: चिड़ियों के चहकने के साथ ही साथ इंदिरा और उसके परिवारवाले भी उठ जाते थे और फिर वही दिनचर्या शुरू हो जाती |